READY ยื่นไฟลิ่งขาย “ไอพีโอ” 35 ล้านหุ้น ระดมทุนเข้า mai เสริมแกร่งธุรกิจแพลตฟอร์ม
READY เดินหน้ายื่นไฟลิ่งเสนอขายหุ้น IPO ระดมทุนใช้พัฒนาแพลตฟอร์มทรงประสิทธิภาพเพื่อสนับสนุนองค์กรธุรกิจ-ขยายทีม-ใช้เป็นเงินทุนหมุนเวียนรองรับการเติบโตในอนาคต โดยมี บริษัท เซจแคปปิตอล จำกัด เป็นที่ปรึกษาทางการเงิน
READY เดินหน้ายื่นไฟลิ่งเสนอขายหุ้น IPO ระดมทุนใช้พัฒนาแพลตฟอร์มทรงประสิทธิภาพเพื่อสนับสนุนองค์กรธุรกิจ-ขยายทีม-ใช้เป็นเงินทุนหมุนเวียนรองรับการเติบโตในอนาคต โดยมี บริษัท เซจแคปปิตอล จำกัด เป็นที่ปรึกษาทางการเงิน
10 ต.ค. 2565

นายทรงยศ คันธมานนท์ ประธานเจ้าหน้าที่บริหาร บริษัท เรดดี้แพลนเน็ต จำกัด (มหาชน) หรือ READY เปิดเผยว่า การเสนอขายหุ้นไอพีโอครั้งนี้ เพื่อเปิดโอกาสให้ประชาชนและนักลงทุนได้ร่วมเป็นส่วนหนึ่งในการต่อยอดความสำเร็จ เพิ่มศักยภาพขององค์กร มุ่งสู่การเป็นหนึ่งในผู้นำเทคโนโลยีการขายและการตลาดดิจิทัลในประเทศไทย ที่สนับสนุนให้องค์กรลูกค้าสามารถสร้างอาวุธทางการตลาดเพื่อเปลี่ยนผ่านไปสู่ยุคดิจิทัลได้ครอบคลุมทุกแพลตฟอร์ม และสามารถเติบโตได้อย่างแท้จริง
ทั้งนี้ เรดดี้แพลนเน็ต (READY) คือหนึ่งในผู้อยู่เบื้องหลังความสำเร็จของธุรกิจยุคใหม่ โดยเป็นผู้ให้บริการแพลตฟอร์มการขายและการตลาดดิจิทัลแบบรวมเป็นหนึ่งเดียว หรือ Readyplanet All-in-One Platform ที่ครอบคลุมด้านเว็บไซต์ (Website), โฆษณาออนไลน์ (Online Advertising), ระบบบริหารความสัมพันธ์ลูกค้า (CRM) และระบบจองโรงแรมโดยตรง (Hotel Direct Booking) โดยให้บริการผ่านแพลตฟอร์มที่บริษัทเป็นผู้พัฒนาขึ้นเอง พร้อมทีมงานผู้เชี่ยวชาญในการให้คำปรึกษา
สำหรับการเดินหน้าเข้าจดทะเบียนในครั้งนี้นับเป็นก้าวที่สำคัญของ READY โดยมีวัตถุประสงค์ของการระดมทุนเพื่อ 1) ใช้สำหรับลงทุนพัฒนาผลิตภัณฑ์ (Readyplanet All-in-One Platform) เพื่อเพิ่มขีดความสามารถและคุณสมบัติในการทำงาน (Functions &amp; Features) ให้สามารถรองรับความต้องการของกลุ่มลูกค้าปัจจุบันและลูกค้าใหม่
2) ใช้สำหรับขยายทีมขายและทีมการตลาด ในการหาลูกค้าใหม่ (New Customer Acquistion) เพื่อขยายฐานลูกค้า และนำเสนอบริการเพิ่มจากฐานลูกค้าปัจจุบัน (Up-selling &amp; Cross-selling) และ 3) ใช้เป็นเงินทุนหมุนเวียนในการดำเนินธุรกิจของบริษัทฯ เพื่อรองรับการเติบโตที่มั่นคง และยั่งยืน
ด้านนายอมร พิริยะแพทย์สม Executive Vice President บริษัท เซจแคปปิตอล จำกัด ในฐานะที่ปรึกษาทางการเงินของ READY เปิดเผยว่า ขณะนี้ ได้ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ หรือ สำนักงาน ก.ล.ต. เรียบร้อยแล้ว โดยการเสนอขายหุ้นสามัญให้แก่ประชาชนเป็นครั้งแรก หรือ IPO หุ้นที่เสนอขายทั้งหมด จำนวน 35,000,000 หุ้น มูลค่าที่ตราไว้ (Par) 0.50 บาทต่อหุ้น คิดเป็น 35% ของจำนวนหุ้นที่ออกและเสนอขายภายหลังการเสนอขายหุ้นต่อประชาชนในครั้งนี้
ประกอบไปด้วย หุ้นสามัญเพิ่มทุนที่เสนอขายโดย READY จำนวน 15,000,000 หุ้น คิดเป็น 15% ของจำนวนหุ้นที่ออกและเสนอขายภายหลังการเสนอขายหุ้นต่อประชาชนในครั้งนี้ และหุ้นสามัญเดิมที่เสนอขายโดย Darlex Limited (“DARLEX”) จำนวน 20,000,000 หุ้น คิดเป็น 20% ของจำนวนหุ้นที่ออกและเสนอขายภายหลังการเสนอขายหุ้นต่อประชาชนในครั้งนี้ เดินหน้าเข้าเป็นบริษัทจดทะเบียนในตลาดหลักทรัพย์ เอ็ม เอ ไอ (mai) หมวดธุรกิจ (Sector) เทคโนโลยี (Technology)
สำหรับ เรดดี้แพลนเน็ต (READY) ก่อตั้งโดย นายทรงยศ คันธมานนท์ ที่เป็นผู้คิดค้นและพัฒนาแพลตฟอร์มเว็บไซต์สำเร็จรูปแห่งแรกในประเทศไทย เพื่อให้ผู้ประกอบการสามารถมีเว็บไซต์เป็นของตัวเองในการดำเนินธุรกิจผ่านโลกออนไลน์ โดยนายทรงยศและคณะผู้บริหารมีประสบการณ์และความเชี่ยวชาญด้านเทคโนโลยีสารสนเทศ อีคอมเมิร์ซ และการตลาดดิจิทัล ผ่านการให้บริการมากว่า 22 ปี จากบริการเว็บไซต์สำเร็จรูป ขยายธุรกิจสู่ด้านการตลาดดิจิทัล ที่ได้รับการยอมรับจากพันธมิตร ในฐานะบริษัทแรกในประเทศไทย ที่ได้รับการแต่งตั้งเป็น Google Authorized Reseller ตั้งแต่ปี 2552 และ Facebook Authorized Reseller ในปี 2558
ขณะที่ล่าสุดได้ยกระดับการพัฒนาเป็น Readyplanet All-in-One Platform แพลตฟอร์มการขายและการตลาดดิจิทัลแบบรวมเป็นหนึ่งเดียวที่ครอบคลุมด้าน เว็บไซต์ โฆษณาออนไลน์ และระบบบริหารความสัมพันธ์ลูกค้า เพื่อยกระดับขีดความสามารถของบริการ รองรับความต้องการของธุรกิจที่พร้อมจะเติบโตสู่โลกอนาคต และสร้างการเติบโตทางธุรกิจไปพร้อมกับความต้องการด้านการตลาดในยุคดิจิทัล
สำหรับผลประกอบการของ READY มีรายได้จากการให้บริการในปี 2564 อยู่ที่ 145.65 ล้านบาท และกําไรสุทธิ 13.82 ล้านบาท ล่าสุดงวด 6 เดือนแรกของปี 2565 มีรายได้จากการให้บริการ 76.76 ล้านบาท กําไรสุทธิ 8.04 ล้านบาท